भारत एक कृषि प्रधान देश है। यहाँ की अधिकतर जनता गाँवों में ही निवास करती है. राष्ट्रकवि सोहन लाल द्विवेदी ने कहा है कि ‘है अपना हिन्दुस्तान कहाँ, वह बसा हमारे गाँवों में’ गाँवों में रहने वाले अधिकतर लोग निरक्षर, धनहीन एवं साधन विहीन होते हैं किन्तु उनमें परम्पराओं और मान्यताओं के प्रति गहरी आस्था रहती है। गाँवों में रहने वाले लोग निरक्षर अथवा अर्धसाक्षर होते हुए भी कहावतें, लोकोक्तियाँ और सूक्तियाँ ग्रामीण लोगों के जुबान पर अपने आप आ ही जाती हैं। कोई समस्या यदि उनके सामने आती है तो उसका समाधाान वे लोग प्रचलित कहावतों एवं सूक्तियों में खोजते है जो उनकी मार्ग दर्शिका है। इस कृषि प्रधान देश में कहावतों को अनुभूत ज्ञान का सागर माना जाता है। संसार का शायद ही ऐसा कोई देश या समुदाय होगा जहाँ कहावतें न प्रचलित हों, बल्कि यह कहा जाता है अनपढ़ से लेकर विद्वान तक अपनी बात की प्रमाणिकता के लिए कहावतों का सहारा लेता हैं। दूसरे शब्दों में कहें तो कहावतें जीवन का वेद वाक्य है। कहावतें नगरीय जीवन की अपेक्षा ग्रामीण जीवन में अधिक प्रचलित हैं। वे ग्रामीण जनों की छोटी-बड़ी दैनिक समस्याओं का निदान बड़ी सरलता से कर लेती है। लोक जीवन में इन कहावतों के स्रोत का पता लगाना कठिन है। विद्वानों ने कहावतों के आरंभिक रूप की खोज वेदों में की है इस प्रकार कहावतें हमारे आर्ष संस्कृति से जुड़ी है।